นายกรัฐมนตรีเตรียมเสนอการยกระดับความสัมพันธ์การเป็นหุ้นส่วนเพื่อความเจริญและการพัฒนาอย่างยั่งยืนและการเชื่อมโยงอย่างไร้รอยต่อ
เช้าวันนี้ (14 ธ.ค.61) พลเอก ประยุทธ์ จันทร์โอชา นายกรัฐมนตรี จะเข้าร่วมการหารือทวิภาคีกลุ่มเล็กระหว่างนายกรัฐมนตรีกับ นายทองลุน สีสุลิด นายกรัฐมนตรีสาธารณรัฐประชาธิปไตยประชาชนลาว ในเวลา 09.00 น. ก่อนการประชุมร่วมนายกรัฐมนตรีและรัฐมนตรีอย่างไม่เป็นทางการไทย-ลาว ครั้งที่ 3 (Joint Cabinet Retreat :JCR) ที่นครหลวงเวียงจันทน์ สาธารณรัฐประชาธิปไตยประชาชนลาว 

โดย พลโท วีรชน สุคนธปฎิภาค รองโฆษกประจำสำนักนายกรัฐมนตรี กล่าวว่า ประเด็นสำคัญที่ นายกรัฐมนตรีจะหยิบยกเข้าหารือในที่ประชุม คือ การยกระดับความสัมพันธ์การเป็นหุ้นส่วนเพื่อความเจริญและการพัฒนาอย่างยั่งยืน การเชื่อมโยงอย่างไร้รอยต่อ การส่งเสริมการพัฒนาเศรษฐกิจร่วมกัน ตามแผนแม่บทอนุภูมิภาคลุ่มแม่น้ำโขง หรือ ACMEC พร้อมสนับสนุนให้ลาวหลุดพ้นจากการเป็นประเทศพัฒนาน้อยที่สุดด้วยการจัดทำแผนแม่บทการพัฒนาการเชื่อมโยงด้านการท่องเที่ยวข้ามแดนไทย-ลาว       

ขณะเดียวกันนายกรัฐมนตรีและนายกรัฐมนตรีสาธารณรัฐประชาธิปไตยประชาชนลาว จะร่วมเป็นสักขีพยานการลงนามความตกลง 6 ฉบับ ประกอบด้วย บันทึกความเข้าใจว่าด้วยความร่วมมือด้านการศึกษา ,บันทึกความเข้าใจว่าด้วยโครงการก่อสร้างสวนรุกขชาติไทย-ลาว ณ สปป.ลาว , บันทึกความเข้าใจการซื้อขายไฟฟ้าฉบับใหม่ , บันทึกความเข้าใจว่าด้วยความร่วมมือด้านยุติธรรมและกฎหมาย , บันทึกความร่วมมือด้านการขนส่ง และร่างกรอบความร่วมมือว่าด้วยการตรวจคนเข้าเมือง